ปรับเกณฑ์ขายหน่วยลงทุน
กลต.สุ่มตรวจแบงก์พบต้องแก้ไข จี้บลจ.ออกกองทุนตรงเป้าผู้ลงทุน
13 มี.ค. 2555

กลต.สุ่มตรวจแบงก์พบต้องแก้ไข จี้บลจ.ออกกองทุนตรงเป้าผู้ลงทุน
ก.ล.ต. เล็งปรับปรุงเกณฑ์ขายหน่วยลงทุนให้ชัดเจนขึ้น จี้ บลจ.ออกกองทุนรวมรูปแบบใหม่ตอบโจทย์ผู้มีเงินออม ผู้ลงทุนเฉพาะกลุ่ม
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยภายหลังการประชุมระหว่าง ก.ล.ต. และสมาคมบริษัทจัดการลงทุนประจำไตรมาสแรกของปี 2555 ว่า ก.ล.ต.มีแนวคิดที่จะปรับปรุงหลักเกณฑ์การขายหน่วยลงทุนให้มีความชัดเจนขึ้น หลังจากสุ่มตรวจการขายหน่วยลงทุนของธนาคารพาณิชย์จำนวน 18 แห่ง รวม 55 สาขา ในเขตกรุงเทพมหานคร (กทม.) พบว่ายังต้องปรับปรุงเกี่ยวกับการให้ข้อมูลและคำแนะนำแก่ผู้ลงทุน 
“ก.ล.ต.แจ้งให้สมาคมธนาคารไทยทราบและขอความร่วมมือบริษัทหลักทรัพย์จัดการกองทุน (บลจ.) ในฐานะเป็นผู้มอบหมายให้ธนาคารขายหน่วยลงทุนช่วยดูแลแล้ว” นายวรพล กล่าว
สำหรับหลักเกณฑ์ที่จะปรับปรุง เช่น ต้องมีจำนวนผู้ติดต่อกับผู้ลงทุนเพียงพอ ผู้ขายต้องแสดงตัวชัดเจนกับผู้ลงทุน เช่น การติดบัตรและต้องมีความรู้อย่างแท้จริงเกี่ยวกับสินค้าที่แนะนำและต้องแจกสรุปข้อมูลสำคัญทุกครั้ง รวมถึงจัดทำการประเมินระดับความเสี่ยงที่เหมาะสมของลูกค้าก่อนเริ่มให้คำแนะนำ และให้แยกพื้นที่ให้บริการซื้อขายหน่วยลงทุนให้ชัดเจน โดย ก.ล.ต.จะเข้าไปสุ่มตรวจ เพื่อป้องกันไม่ให้เกิดการลงทุนโดยขาดความเข้าใจ ซึ่งอาจส่งผลต่อความเชื่อมั่นในธุรกิจกองทุนรวม
นอกจากนี้ ก.ล.ต.ได้ขอให้สมาคมจัดทำแนวปฏิบัติในการควบคุมภายใน และการบริหารจัดการกองทุนรวมอสังหาริมทรัพย์ เพื่อปิดช่องทางที่อาจทำให้ผลตอบแทนที่ควรไปถึงผู้ลงทุนรั่วไหล โดย บลจ.และผู้ดูแลผลประโยชน์ควรให้ความสำคัญกับการมีระบบควบคุมภายในที่รอบคอบและรัดกุม รวมถึงบริหารจัดการกองทุนที่มีประสิทธิภาพยิ่งขึ้น 
นายวรพล กล่าวว่า ก.ล.ต.ยังได้เสนอแนวคิดให้ บลจ.พิจารณาเพิ่มรูปแบบกองทุนรวมที่มีรูปแบบสอดคล้องกับความต้องการออมเงินและความต้องการผลตอบแทนของประชาชนแต่ละกลุ่ม ซึ่งมีเป้าหมายต่างกัน เนื่องจากเห็นว่าขณะนี้เป็นช่วงเวลาเหมาะสม
บลจ.ในการนำเสนอรูปแบบกองทุนรวมใหม่ๆ เนื่องจากประชาชนมีความคุ้นเคยกับกองทุนรวมมากขึ้น แต่การลงทุนยังกระจุกตัวอยู่เฉพาะในบางนโยบายที่มีความเสี่ยงต่ำ ทั้งที่อาจไม่ได้ให้ผลตอบแทนตามที่ต้องการ 
กองทุนรูปแบบใหม่ เช่น 1) กองทุนรวมที่สร้างวินัยการลงทุน เช่น ให้ผู้ลงทุนใส่เงินลงทุนสม่ำเสมอและลงทุนต่อเนื่อง 2) กองทุนรวมที่กำหนดเป้าหมายการลงทุนเป็นการเฉพาะ เช่น กองทุนรวมเพื่อการศึกษาบุตรในระดับอุดมศึกษา 3) กองทุนรวมกึ่งบังคับทางอ้อมสำหรับกลุ่มวิชาชีพ โดยเฉพาะอย่างยิ่งกลุ่มที่มีแนวโน้มเปลี่ยนนายจ้างบ่อย และ 4) กองทุนรวมสำหรับวัยหลังเกษียณ โดยกำหนดให้มีการจ่ายผลตอบแทนแก่ผู้ลงทุนอย่างสม่ำเสมอ เพื่อให้สามารถเลี้ยงชีพได้ จะช่วยให้เม็ดเงินลงทุนระยะยาวยังคงอยู่ในระบบตลาดทุนอย่างต่อเนื่อง